UREDBA KOMISIJE (EU) 2023/163

z dne 18. januarja 2023

o spremembi prilog II in III k Uredbi (ES) št. 396/2005 Evropskega parlamenta in Sveta glede mejnih vrednosti ostankov za DDT in oksatiapiprolin v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1), točka (a), ter člena 16 Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za oksatiapiprolin so bile določene v Prilogi II k Uredbi (ES) št. 396/2005. Za DDT so bile MRL določene v Prilogi II in delu B Priloge III k navedeni uredbi, odvisno od proizvoda.

(2) V skladu s členom 6(2) in (4) Uredbe (ES) št. 396/2005 je bila vložena vloga za uvozno toleranco za oksatiapiprolin, ki se uporablja v Združenih državah Amerike za borovnice. Vložnik je predložil podatke, ki kažejo, da ob odobrenih uporabah navedene snovi na tej kmetijski rastlini v Združenih državah Amerike ostanki presegajo MRL iz Uredbe (ES) št. 396/2005 in da je za preprečevanje trgovinskih ovir pri uvozu navedene kmetijske rastline v EU potrebna višja MRL.

(3) V skladu s členom 8 Uredbe (ES) št. 396/2005 je zadevna država članica navedeno vlogo ocenila in Komisiji poslala ocenjevalno poročilo.

(4) Evropska agencija za varnost hrane (v nadaljnjem besedilu: Agencija) je proučila vlogo in ocenjevalno poročilo, zlasti glede tveganj za potrošnike in po potrebi za živali, ter predložila obrazloženo mnenje o predlagani MRL (2). Navedeno mnenje je posredovala vložniku, Komisiji in državam članicam ter ga javno objavila.

(5) Agencija je ugotovila, da so v celoti izpolnjene zahteve po popolnosti predloženih podatkov in da je sprememba MRL, ki jo zahteva vložnik, sprejemljiva z vidika varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Pri tem je upoštevala najnovejše podatke o toksikoloških značilnostih snovi. Niti pri dolgoročni izpostavljenosti tej snovi z uživanjem vseh živil, ki bi to snov lahko vsebovala, niti pri kratkotrajni izpostavljenosti zaradi čezmernega uživanja zadevnega proizvoda ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(6) Iz obrazloženega mnenja Agencije ter ob upoštevanju ustreznih dejavnikov iz člena 14(2) Uredbe (ES) št. 396/2005 je razvidno, da predlagana sprememba MRL izpolnjuje zahteve iz člena 14(2) Uredbe (ES) št. 396/2005.

(7) Kar zadeva DDT, je ta aktivna snov obstojno organsko onesnaževalo, zato sta bila njeno dajanje na trg in uporaba fitofarmacevtskih sredstev, ki jo vsebujejo, prepovedana z Direktivo Komisije 83/131/EGS (3). Vendar pa se DDT kljub temu, da se v Uniji ne uporablja več, lahko zaradi svoje obstojnosti v okolju v zelo majhnih količinah zazna v nekaterih rastlinskih ali živalskih proizvodih. Zato so bile z Uredbo Komisije (ES) št. 149/2008 (4) določene MRL za DDT v vseh proizvodih rastlinskega in živalskega izvora. Navedena uredba je MRL za blago iz prašičev (kar vključuje gojene divje prašiče), določila na 1 mg/kg, MRL za divje kopenske živali (kar vključuje divje prašiče) pa na 0,05 mg/kg.

(8) Agencija je Komisiji posredovala podatke o spremljanju za obdobje od 2016 do 2020, iz katerih je razvidno, da se v proizvodih iz divjih prašičev ostanki DDT pojavljajo v večjih količinah, kot so trenutne MRL za divje kopenske živali, vendar v enakih količinah kot sedanje MRL, določene za prašiče. Na podlagi navedenih najnovejših podatkov o spremljanju, ki odražajo stalne ravni v okolju, in da se omogočijo usklajeni izvršilni ukrepi, ki jih sprejemajo države članice, je primerno uskladiti obstoječe MRL za DDT pri divjih prašičih z MRL za navedeno snov pri prašičih.

(9) Uredbo (ES) št. 396/2005 bi bilo zato treba ustrezno spremeniti.

(10) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 18. januarja 2023 Za Komisijo predsednica Ursula VON DER LEYEN

(1) UL L 70, 16.3.2005, str. 1.

(2) Znanstvena poročila Agencije so na voljo na spletu: http://www.efsa.europa.eu.

Reasoned Opinion on the setting of an import tolerance for oxathiapiprolin in blueberries (Obrazloženo mnenje o določitvi uvozne tolerance za oksatiapiprolin v borovnicah). EFSA Journal 2022;20(5):7347.

(3) Direktiva Komisije 83/131/EGS z dne 14. marca 1983 o spremembi Priloge k Direktivi Sveta 79/117/EGS o prepovedi prometa in uporabe fitofarmacevtskih proizvodov, ki vsebujejo nekatere aktivne snovi (UL L 91, 9.4.1983, str. 35).

(4) Uredba Komisije (ES) št. 149/2008 z dne 29. januarja 2008 o spremembi Uredbe Evropskega parlamenta in Sveta (ES) št. 396/2005 z uvedbo prilog II, III in IV, v katerih so določene mejne vrednosti ostankov pesticidov za živila, zajeta v Prilogi I k navedeni uredbi (UL L 58, 1.3.2008, str. 1).